
Til Bella og Sophia


Kapittel 1

«Unnskyld meg? Når kan karene mine gjenoppta arbeidet her?» Cross svarte ikke, men rettet isteden blikket mot det grønne, oppsvulmete ansiktet til den unge mannen som lå i grabben på gravmaskinen et lite stykke unna. Liket var innpakket i byggplast og var blitt oppbevart i en garasjerekke som var i ferd med å rives. Blod og kroppsvæsker som hadde strømt ut av kroppen etter at døden inntraff, samlet seg i kriker og kroker av plasten. Det lignet et vakuumpakket kjøttstykke i en butikkhylle. Mannens øyne var matte og livløse, som hos en fisk som hadde ligget for lenge på is hos fiskehandleren. Garasjene lå bak noen kommunale boligblokker fra 1950-tallet i Barton Hill. Den gangen hadde de kommet med løfter om et bedre liv, nå var de en nitrist skamplett i landskapet.

Cross snudde seg tilbake til entreprenøren og gransket ham i et par sekunder. Han var en rødmusset mann i en vokset Barbour-jakke. Det så ut som om han tilbrakte mye tid utendørs når han ikke slet buksebaken på en barkrakk i en lokal kneipe. Cross merket seg at han hadde sagt «karene mine», som for å gi seg selv en slags opphøyet status.

«Det ligger et lik der borte,» sa Cross. «En ung mann. Allerede nå kan vi nok trygt anta at han er blitt drept.»

«Jeg skjønner det, og det er leit å høre, men jeg må få unnagjort det som skal gjøres,» svarte mannen.

«Vi trenger vitneforklaringer fra deg og alle arbeiderne som har vært på byggeplassen i morges,» sa Cross. «Og så kan de dra hjem.»

«Dra hjem?» utbrøt mannen. «Hva er det du snakker om?»

«Det er blitt begått et drap,» sa Cross. «Det som var en byggeplass, er nå et åsted, som følge av det plastinnpakkete liket i grabben på en av gravmaskinene dine. Så med mindre dine ansatte er interessert i politiprosedyrer og kriminalteknikk, ville jeg sette pris på om de forlater stedet straks de har avgitt vitneforklaring. Hvis de skulle være interessert, kan de bli stående bak sperrebåndet og følge med.»

George Cross, eller kriminalbetjent Cross fra Avon og Somerset-politiet, som tittelen lød, var ikke det minste overrasket over at mannen virket så uberørt av den unge mannens nylige bortgang. Hans pussige tro på at arbeidet kunne fortsette som vanlig, som om ingenting unormalt hadde hendt, var ikke uvanlig i slike situasjoner.

Det entreprenøren stusset mest over, var at politimannens tilbud om å la dem bli værende og se på krimteknikerne, ikke lød det minste ironisk. Som om han virkelig trodde at noen av arbeiderne kunne ha en hemmelig fascinasjon for hvordan politiet gikk fram i en drapssak. For han kunne ikke vite at Cross faktisk trodde det. Etterforskeren var nemlig ute av stand til å være ironisk eller sarkastisk. Cross forsøkte å opptre høflig og normalt overfor denne mannen, slik makkeren hans, kriminalbetjent Ottey, hadde prøvd å lære ham. Entreprenøren snudde seg mot Ottey, som sto rett ved, i håp om å få hjelp.

«Vi begynner med din vitneforklaring,» sa hun og kom ham i forkjøpet hvis han hadde tenkt å si mer.

Cross gikk tilbake til liket. Han var mer opptatt av omgivelsene enn selve liket. For det skulle han se nærmere på hos rettsmedisineren.

«Hvor lenge har disse garasjene stått ubrukt, Morgan?» spurte han.

«Offisielt i litt over et år,» sa Morgan. «Men folk har brukt dem uten lov, noen til lagring, noen som søppeldynge. Vi fant til og med et par narkomane her som bodde i en av dem. Fordømt plagsomt. Null respekt for privat eiendom.»

«Dere framskyndet rivingen,» slo Cross fast.

«Ja, tillatelsen ble gitt fem dager tidligere enn antatt,» sa Morgan. «Hvordan visste du det?»

«Jeg undersøkte varslingen av planoppstart før jeg kom. Noen spesiell grunn til at datoen ble endret?»

«Jeg ville bare komme i gang så fort som mulig,» svarte Morgan.

Førstebetjent Carson, sjefen til Cross og Ottey, hadde tildelt etterforskningen et minimum av ressurser, men det var ikke noe nytt. Det var ikke det at drap ikke lenger ble ansett for å være en alvorlig forbrytelse, men etter stadige kutt hadde de ikke nok folk til å utføre en skikkelig etterforskning. Cross skjønte ikke hvorfor Ottey klandret Carson for det hver eneste gang det skjedde. For ham virket det meningsløst. Cross sa det aldri, men aller helst skulle han ha etterforsket drapet på egen hånd, enda han skjønte at det ville ha vært fryktelig upraktisk. Det var nyttig å ha folk tilgjengelig som kunne utføre undersøkelser han ønsket gjort. Men i bunn og grunn trivdes han best når han arbeidet alene. Da slapp han å være konstant oppmerksom på sin egen atferd overfor andre.

Cross kunne på ingen måte settes til å lede et team. Det var blitt forsøkt én gang, med katastrofale følger som nesten medførte at han sa opp jobben – så voldsom var belastningen ved at andre rapporterte til ham. Det beste var om han leverte en handlingsplan alle skulle følge. Makkeren hans, Josie Ottey, en svart alenemor til to barn, ledet i sin tur teamet og satte planen ut i livet. Nøyaktig og til punkt og prikke – noe hun tidlig fant ut var den eneste måten det kunne fungere på. De var blitt makkere til tross for stor motvilje fra hennes side. Nå var hun til stadighet både forsvareren hans og bindeleddet til resten av avdelingen. Og hun var på ingen måte blitt politi for å være tolk for ham. Cross var i beste fall klumsete sosialt sett, i verste fall ubehøvlet. Men ingen kunne betvile at han var en fremragende etterforsker. Han var så engasjert i hver minste detalj av saken at han leverte drapsavsnittets beste resultater, regnet etter andel domfellelser. Han var besatt av småting som andre, også Ottey, ville ha oversett. Fullstendig oppslukt av logikk, rutiner, handlingsmønstre og avvik fra dem. Mangelen på sosial kompetanse og medfølelse kom spesielt godt til nytte i avhørsrommet, hadde hun etter hvert forstått. Dessuten var det der han følte seg mest bekvem. Mistenkte ble forvirret av oppførselen hans og gjorde ofte den feilen å undervurdere ham. Det var en feil de uten unntak angret på.

I det åpne kontorlandskapet henvendte Carson seg til «garasjedrap»-teamet, som han hadde døpt det. Han hadde en hang til å gi sakene et kallenavn, for å gi inntrykk av at de liksom var legendariske.

«Det første vi må gjøre, er å identifisere offeret,» sa han, etter Otteys mening helt overflødig. «Han hadde ikke legitimasjon på seg, ingen lommebok, verken telefon, førerkort eller noen inngravert klokke. Absolutt ingenting. Vi prøver selvsagt med fingeravtrykk og DNA, men med mindre han allerede er i systemet, eller har vært i militæret, fører det antagelig ingensteds.»

Under disse møtene ble Ottey voldsomt provosert over at sjefen oppførte seg så nedlatende. I tillegg til at Carson lirte av seg opplagtheter, var det som om han hadde behov for å overbevise seg selv og de andre om at det var han som var sjefen, og at han hadde et formål med etterforskningen. Men han gjentok bare opplysninger han i utgangspunktet hadde fått fra tilhørerne. Cross lot seg imidlertid ikke plage av det. I hans øyne hadde teamet bare godt av en påminnelse om hvilke oppgaver de sto overfor, og hva som skulle til for å oppklare et drap. Det gjorde ham ingenting at det var trivielt. Dessuten fikk han tid til å tenke mens momentene i saken ble lagt fram muntlig.

«Hva mener George, Josie?»

Carson sa det som om Cross ikke var til stede i rommet. PSI-praktikanten Alice Mackenzie, en sivil politietterforsker, hadde syntes praksisen var underlig da hun først begynte ved drapsavsnittet for et halvt år siden. Men hun merket at alle andre tok det på strak arm. Hun visste nå at Cross mislikte å snakke foran flere mennesker, og ikke gjorde det med mindre han måtte. Dermed formidlet Ottey hans betraktninger, som han hadde fortalt henne om før møtet – hun var ikke tankeleser. I samarbeidet med Cross fant Mackenzie snart ut at det var noe av det minst snåle hun måtte forholde seg til. Hun strevde fortsatt med samspillet dem imellom. Hun prøvde å tolke hva han ville – selv om han sant å si ga så presise og bokstavelige instrukser, at å kalle det en «tolkning» kanskje var å overdrive. Det viktigste var vel å unngå å bli fornærmet av oppførselen eller tonen hans.

«Jeg har ikke gjort meg noen tanker ennå,» sa Cross, som svarte selv.

«Bør vi se nærmere på entreprenøren?» spurte Carson.

«Det er veldig usannsynlig at han skulle gjemme et lik et sted han skulle til å rive, slik at det ble funnet,» svarte Ottey.

«Men mindre han tenkte at det var en måte å kvitte seg med liket på,» svarte Carson.

«Han slo meg ikke som så lite oppvakt,» sa Cross.

«Dessuten var det han som meldte fra,» la Ottey til.

«Dobbeltbløff? Fordi han tenkte at vi ville tenke på den måten?»

Cross svarte ikke. Det var ikke fordi han, som de andre i rommet, mente at det ikke var verdig et svar. Det var fordi det egentlig ikke var blitt stilt noe spørsmål, og dermed var det heller ikke behov for svar.

«Greit, da setter vi i gang!» kunngjorde Carson.

Dette ergret Ottey av to grunner. For det første hadde de vært «i gang» før Carson hadde avbrutt dem og insistert på det unødvendige møtet. For det andre sa han det samme i begynnelsen av hver bidige etterforskning, uten unntak. Det var som om han tenkte at han var vaktlederen i Hill Street Blues, som gjentok hver morgen etter parolen: «Å, og vær forsiktige der ute, alle sammen.» Som en slags ettertanke. Carson prøvde tydeligvis å gi seg selv et pussig slagord. Hun kunne vedde på at hun hadde hørt ham si det med amerikansk uttale ved mer enn én anledning. Derfor sa hun ofte noe som saboterte Carsons myndige avskjed, selv om hun skjønte at det egentlig var patetisk: «Bare én ting, sjef.»

«Hva er det?»

«Hvordan havnet det der? Liket. Hvem plasserte det der? Når og hvor?»

«Ja visst. Vi bør sjekke hvem som har eid de garasjene.»

«Vi setter Alice på saken,» sa hun.

Cross hadde vært tilbake på åstedet et par ganger. En gang samme ettermiddag og så igjen etter solnedgang. Han lette ikke etter spor, men ville bare ta alt innover seg. Observere. Han brukte mye tid på å observere folk. Også mens han satt på Tony’s kafé, der han spiste frokost hver morgen. Han studerte menneskelig atferd. Ikke på grunn av jobben, men fordi han lærte av det. Han prøvde å iaktta folk og forstå hvordan de fungerte, i et forsøk på selv å passe bedre inn. Resultatet varierte, men siden han var klar over sin egen mangel på en medfødt, naturlig forståelse av menneskers atferd, tenkte han at det kanskje var den beste måten å lære på.

Særlig interessert var han i blokken med kommunalboliger som hadde utsikt mot de halvveis revne garasjene. En rekke svalganger førte til ytterdørene. Enkelte satte sin ære i et pent hjem og hadde byttet ut den opprinnelige inngangsdøra – for å skille seg fra naboene. Noen brukte svalgangen rett utenfor leiligheten til plantepotter, hengende kurver og blomsterkasser. Folk kom og gikk i ett sett. Unger spilte fotball, og når ballen uunngåelig ble sparket over svalgangen, oppsto det krangel om hvem som skulle ned  for å hente den. Det var nokså mye varelevering til blokkene, noe som hadde endret seg i årenes løp. Netthandelen hadde ført med seg en stadig strøm av budbiler. Sykkelbud med takeaway-pizza. Sykepleiere på hjemmebesøk.

En dame røykte utenfor ytterdøra ved jevne mellomrom og snakket innimellom med naboene over og under. Hun røykte, skuet utover og tenkte. Cross lurte på om hun hadde et selvpålagt «røyking forbudt»-regime innendørs. Damen hadde en imponerende samling av frodige planter rundt sin del av svalgangen. I hans hode betydde det at hun brydde seg om hjemmet sitt og tilværelsen for øvrig, at hun gjorde det beste ut av det hun hadde. Men kanskje en partner eller ektemann sto for plantestellet og var den som ikke tålte røyk i leiligheten. Hans egen far, Raymond, hadde hatt noen stueplanter da Cross var liten. Han var nokså sikker på at de fremdeles var der et sted, begravet under en haug av gjenstander Raymond med sin samlemani hadde tilegnet seg i årenes løp. Han hadde et klart bilde på netthinnen av faren som malte bladene på en gummifiken med neglelakk for å få dem blanke. Som gutt var Cross blitt skuffet over at ingenting tydet på at planten produserte gummi, uansett hvor lenge han ventet, samme hvor omhyggelig han vannet og stelte den. Først mange år senere lærte han at et gummitre var noe helt annet.

Han konkluderte med at damen med plantene gjerne gikk ut på svalgangen nå og da for å få en pause fra tilværelsen innendørs. Men det var noe ved måten hun så seg om på, som fikk ham til å tenke at hun likte å følge med på hva som foregikk. Slå av en prat. Holde seg oppdatert, der hun sto med albuene på svalgangens rekkverk. Det var en rutine, noe som holdt hjulene i gang. Sørget for at hun hadde vettet i behold. Han følte seg trygg på at hun husket absolutt alt hun så, uansett hvor trivielt det måtte være. Ingenting skjedde ved disse kommunalboligene uten at hun fikk det med seg.

«Hvor lenge har du bodd her?» spurte Cross fra enden av svalgangen da han nærmet seg.

«Hysj,» sa hun. «Jeg har noen fryktelig irriterende naboer. De bruker den minste ting som unnskyldning for en krangel.»

«Beklager,» sa Cross. Hun så faktisk litt eldre ut på nært hold. Kanskje i slutten av førtiårene. Hun hadde begynt å få smale, loddrette rynker på overleppen, etter årevis med røyking.

«Unnskyld, hva var det du sa?» spurte hun.

«Jeg spurte hvor lenge du hadde bodd her.»

«Du er han etterforskeren,» sa hun. Altså hadde hun fått øye på ham tidligere.

«Det stemmer.»

«Jeg har bodd i strøket hele livet og i denne blokka i nærmere tjue år.»

«Husker du de garasjene fra da du var liten?»

«Joda, de ble mye brukt den gangen. Stort sett til oppbevaring, men et par var blitt slått sammen, og et par bilmekanikere drev et firma i dem.»

«Er det sant?»

«Ja visst, de hadde alt mulig utstyr. Utførte årskontroller og greier.»

«Garasjene virker litt for små til det,» bemerket Cross.

«Det kan du si, men de hadde alltid mye å gjøre. Det sto en mengde av biler utenfor. De hadde faktisk smøregrav og heis, kan du tenke deg? Etter hvert ville de bygge et lakkeringsverksted i en av de andre garasjene, men de fikk ikke lov av kommunen. Dermed flyttet de. Det var i grunn synd. De ga liksom stedet litt særpreg.»


Kapittel 2

«Du trenger ikke å vise fram det der hver gang du kommer,» sa patologen da Cross veivet med politiskiltet for ørtende gang. Han så på plasten som var blitt fjernet fra liket og lagt til side.

«Byggplast som ofte brukes av håndverkere, folk som pusser opp og så videre,» sa patologen. «Men det visste du vel fra før.»

Cross motsa henne ikke, snudde seg bare mot liket på bordplaten og så nærmere på ansiktet. Det var et stort blåmerke og et kutt på venstre side, tvers over kjeven.

«Brukket?» spurte han.

«Rent brudd. Kan skyldes knyttneven til en kraftig mann eller en gjenstand. Det er umulig å si nøyaktig foreløpig.»

Cross likte akkurat det ved Clare. Hun gjorde ingen antagelser. Hun måtte ha tørre fakta før hun uttalte seg. Enkelte patologer var altfor snare til å foreslå teorier som kunne sette etterforskere på feil spor i dagevis.

«Men det var skaden i bakhodet som tok livet av ham,» fortsatte hun.

«Noen anelse om årsaken?»

«Antagelig noe han falt på. Noe temmelig hardt. Med en kant.»

«Altså blir han slått … med en knyttneve – eller noe annet – og så faller han og får brudd på hodeskallen.»

«Mest sannsynlig, ja, men jeg må få det bekreftet.»

«En ulykke?»

Hun svarte ikke, sendte ham bare et blikk. Det var et han var vant til fra henne. Det betydde: «Du bør vite bedre enn å stille teoretiske spørsmål. Jeg arbeider ut fra medisinske spor, ikke hypotetiske fantasier.»

«Noe mer?» spurte han.

«Ikke noe bemerkelsesverdig. Bortsett fra at han har noen arr på underarmene.»

Cross så på arrene.

«Brannskader?»

«Kan hende.»

«Får jeg lov?»

Hun sukket. Han gjorde bestandig sånt, uten unntak. Hun visste ikke hvorfor han gadd spørre engang. Da spørsmålet ble stilt, så han i retning av esken med latekshansker fordi han ønsket å se nærmere på liket. Det kjentes alltid som en implisitt kritikk av arbeidet hennes.

«Selvfølgelig.»

Cross undersøkte liket omhyggelig, med ansiktet helt inntil, uten at det affiserte ham, og merket seg hver minste detalj. Så rettet han ryggen, tok notatboka opp av lomma og begynte å skrive.

«Hadde jeg oversett noe?» spurte patologen oppgitt.

«Faktisk hadde du det,» svarte han. Det var ikke ment som kritikk, selv om det kunne høres slik ut. «Han har veldig lav fettprosent, uforholdsmessig store lårmuskler, tydelig skille fra sola på overarmene og på lårene rett over kneet. Men ingen træler i hendene. Og han går ofte med solbriller.»

Patologen så tomt på ham. Cross stusset litt over at han var nødt til å utbrodere mer. «Vår ukjente mann er syklist. Kan hende på proffnivå.»

Hun lo mot sin vilje, temmelig imponert. «Trenger du egentlig meg i det hele tatt?»

«Ja, selvfølgelig,» svarte han, uten snev av ironi. «Jeg er ikke kvalifisert til å utføre obduksjoner, og selv om jeg skulle ha vært det, ville jeg ikke ha hatt tid.»

Og med det gikk han.

Cross var bestandig travelt opptatt på jobb. Han var svært oppmerksom på hvordan han brukte tiden, for han hadde alltid i bakhodet at de hadde få ressurser til rådighet. Han mente det var hans ansvar å være så effektiv som mulig, til enhver tid. Ettermiddagene gikk gjerne med til å legge siste hånd på verket i saksdokumenter som skulle brukes i retten. For mange etterforskere var det en kjedelig plikt – noe som måtte gjøres, men som de ikke hadde glede av. For Cross var det nesten den beste delen av jobben. Det skyldtes delvis at han kunne gjøre det på egen hånd, uten innblanding fra andre. Men det handlet om mer enn det. For det var først da saken falt ordentlig på plass. Da han skisserte et narrativ basert på bevisene og de grundig utførte avhørene. Cross var en mester i «ingen kommentar»-avhør. I timevis kunne han stille spørsmål som mistenkte trodde det var klokt ikke å besvare skikkelig. Isteden sa de «ingen kommentar», etter instruks fra advokaten. Men så ville Cross legge fram et bevis som tok den mistenkte på senga fordi det faktisk krevde et ordentlig svar. «Ingen kommentar»-svarene skapte ofte et dårlig inntrykk av den mistenkte når de ble plassert i en sammenheng, i avhøret som helhet. Dermed ga både den mistenkte og det vedkommende fortalte, inntrykk av å mangle troverdighet. Cross hadde også en medfødt fornemmelse for hvordan han skulle bruke den knappe tiden i avhørssituasjonen. Han kunne holde på i timevis, tilsynelatende helt retningsløst, for så å komme med nådestøtet og avslutte i løpet av få minutter. Det frydet ham når han fant en intetsigende, ørliten detalj som ødela fullstendig for den mistenktes sak. Det hendte andre etterforskere ba ham om hjelp under forberedelsene til en rettssak. Hvis han hadde tid, ga han dem mer enn gjerne en håndsrekning. Ottey tenkte ofte at han minnet om et skolelys som andre elever gikk til for å få hjelp med leksene.

Cross stakk også jevnlig innom overvåkingsavdelingen – selv om han syntes det var merkelig å kalle den det. I realiteten var det et ledig kontor med et par skrivebord og dataskjermer, der lyset var dimmet. De som holdt til der, var gustne i huden og så ut som om de kunne trenge litt sol og frisk luft. Men det kunne også skyldes det sølvfargete skinnet fra skjermene foran dem. Lederen for avdelingen het Catherine. Hun var en lavmælt dame i trettiårene med grå innslag i håret som hun ikke gjorde noe for å skjule. Hun så mer ut som en akademiker eller bibliotekar enn en politibetjent. Kanskje det var derfor hun hadde fått plass i nettopp den avdelingen.

Overvåkingsavdelinger man så i tv-serier, med flere titalls skjermer i den ene enden av et enormt romskipaktig værelse, der man med et par kjappe tastetrykk kunne finne det man lette etter, var for dem ren utopi. Det krevde flere dager med intens, langtekkelig gransking av skjermene bare for å få fatt i et uklart stillbilde av mistenktes biler. Men det var en ro i rommet som Cross satte pris på. Han skulle gjerne ha arbeidet i denne avdelingen, uten at han nevnte det for noen. På den annen side ga ikke analyse av overvåkningsopptak nok hodebry til å tilfredsstille ham. Det var den gjentagende rutinen som tiltalte ham. Dessuten var det en papirfri sone, hadde han lagt merke til. Skrivebordene var helt blottet for bunker av dokumenter. Han kunne ikke fordra at det var papirer overalt i kommandorommet. Hauger på hauger av dokumenter. Hvordan arbeidet folk effektivt på den måten? Hvordan kunne de tenke klart?

De så på overvåkningsopptak fra gatene som førte inn til de kommunale boligene. Kameraene i blokken var blitt vandalisert for mange år siden. De hadde ennå ikke funnet noe av verdi. Ei heller hadde de et spesifikt tidsspenn å forholde seg til, noe som ikke gjorde saken lettere.

Det banket på døra til kontoret hans. Med unntak av Carson var Cross den eneste i drapsavsnittet med eget kontor. Det var ikke så mye et privilegium som en nødvendighet. Han var ute av stand til å arbeide i åpent kontorlandskap. Det hendte for mye der som forstyrret ham. Mackenzie ventet til han vinket henne bort til seg. Hun hadde lært at han ikke oppholdt folk unødig eller følte seg overlegen, men fordi han måtte gjøre ferdig det han holdt på med, eller fullføre tankerekken han var inne i, uten å bli avbrutt. Hun gikk inn etter at han hadde gitt tegn om at hun kunne stige på. Så ventet hun til han var ferdig med å taste og kikket opp. Det var klarsignalet.

«Jeg ringte sykkelforbundet, og ifølge dem er alle profesjonelle syklister i Storbritannia gjort rede for,» sa hun.

«Og hvordan kan de egentlig vite det?» spurte han.

«Altså, det de sa, var at ingen av dem var blitt meldt savnet,» svarte hun.

«Det blir jo noe ganske annet, ikke sant?»

«Det gjør vel det.»

«Europa.»

«Unnskyld?»

«Hva …» Det gikk brått opp for ham at hun ikke ba om unnskyldning. Hun sa det ofte for å få ham til å gjenta det han hadde sagt, eller som i dette tilfellet, for å protestere mot det han nettopp hadde sagt. «Er det noe i veien?» spurte han.

«Europa?» gjentok hun.

Ottey kom inn på kontoret og forstyrret dem.

«Jeg tror vi kan ha funnet vår mann,» sa hun. «Avon sykkelklubb.»

«En amatør?» sa Cross og tenkte høyt. Det måtte i så fall være en svært ambisiøs og målbevisst amatør.

«Det virker sånn,» svarte hun.

«Da trenger jeg ikke å undersøke Europa, da?» spurte Mackenzie håpefullt.

«Hvorfor sier du det?» sa Cross.

Mackenzie så bort på Ottey og sa: «Fordi …» men Cross avbrøt henne raskt.

«Kriminalbetjent Ottey tror at hun kan ha identifisert liket vårt, men før hun vet helt sikkert, bør vi undersøke alle muligheter.»

«Greit …» svarte hun.

«Hva ville ha skjedd om vi la ned arbeidet hver gang noen mente at de hadde funnet et spor?» fortsatte han, i den tro at han fulgte Otteys instruks om at han burde hjelpe og lære opp Mackenzie. Han forsto ikke at han isteden hørtes avfeiende og kritisk ut.

«Da ville vi ha manglet vind i seilene,» tilbød Ottey seg. Cross sukket, men greide ikke å la være.

«Nei, kriminalbetjent Ottey, da ville vi ikke ha kommet noen vei,» sa han. Nok en gang gjorde han det klart at han hadde store problemer med folkelig språkbruk og isteden søkte tilflukt i bokstavelige uttrykksmåter. «Straks vi har fått bekreftet at avdøde tilhører Avon sykkelklubb, skal vi gi deg beskjed og tildele deg en annen arbeidsoppgave.»

Ottey og Mackenzie gikk. Ottey visste at Mackenzie fremdeles ble satt ut av makkeren hennes, til tross for at de hadde jobbet sammen i flere måneder.

«Som sagt, Alice, ikke vær redd ham. Bare gjør alt han ber om, nøyaktig som han sier, og akkurat når han sier det. Da går det helt fint. Antagelig.»

Hun forlot Mackenzie, som ble stående ved skrivebordet og lure på om hun egentlig kunne takle dette. Hun forsto at Cross befant seg på spekteret et sted – hun hadde faktisk en lillebror som var autist – men iblant var det lett å glemme når han bare virket som en ubehagelig, uhøflig, eldre hvit mann. Hun måtte minne seg selv på at han ikke mente det personlig. Han hadde ikke til hensikt å være verken vanskelig eller usympatisk, men innimellom framsto det sånn likevel.

